**1. Az alábbi kérdés a Római Birodalom történelmével kapcsolatos.**

**Állapítsa meg, kire vonatkoznak a római történetíróktól származó idézetek! Írja a**

**megfelelő nevet a kipontozott helyekre!** (Elemenként 0,5 pont.)

„… kijelentette, hogy aki engedelmeskedik, annak jó dolga lesz, de ellenségei közül

senkit sem fog kímélni. Így szólván, felolvasta körülbelül 400 senatornak és 1600

lovagnak a névsorát, kiket halálra szánt, ő az első, aki a halálraítéltek névsorát

nyilvánosságra hozta, aki díjat tűzött ki azok számára, kik ezeket megölik…”

*(Appianosz)*

**a)**…………………………………………

„Végül a rómaiak két consult két légióval küldtek ellene. […] Hosszú ideig tartott és

hevesen dúlt a harc, hiszen több tízezer egyaránt elszánt ember vívta. […] egy

lándzsától combján megsérült, térdre esett, de pajzsát maga előtt tartva tovább

harcolt az ellene törőkkel. Végül őt is, harcostársait is bekerítették, és megölték. […]

Az élve elfogottakat Crassus a Capuából Rómába vezető út teljes hosszában keresztre

feszíttette.” *(Appianosz)*

**b)**…………………………………………

„Ezeket mondotta a császár latin nyelven, egy másik pedig tolmácsolta, majd a

császár a zsinat elnökeinek adta át a szót. Ekkor az egyik párt vádakkal halmozta el a

másikat, azok pedig védekeztek és viszont gyalázkodtak. […] a császár türelmesen

hallgatta valamennyiüket, és feszült figyelemmel fogadta az előadott érveket […]

Kegyesen tárgyalt mindegyikükkel és görögül beszélt, mert ezt a nyelvet is ismerte.”

*(Eusebios a niceai zsinatról)*

**c)**…………………………………………

„Caius */Gaius/* könnyűszerrel az állam első embere lehetett volna, de vagy a fivére

halálának a megtorlása, vagy a királyi hatalomhoz vezető út előkészítése okából, ő is,

fivérének példájára néptribunusként lépett fel. Céljai sokkal becsvágyóbbak és

merészebbek voltak. Polgárjogot akart adni Itália valamennyi lakójának, kiterjesztve

egészen az Alpokig, földet osztott, megtiltotta, hogy bárki ötszáz iugerumnál többet

béreljen, ahogyan korábban a Lex Licinia rendelkezett.” *(Velleius Paterculus)*

**d)**…………………………………………

„Ugyanebben az időben felhozatta a sírboltból és megszemlélte Nagy Sándor

koporsóját és holttestét, majd aranykoszorút helyezve fejére, virággal borította el,

úgy rótta le kegyeletét iránta; […] Egyiptomot római provinciává alakítva még

termékenyebbé, Róma gabonaellátására még alkalmasabbá akarta tenni […]. Hogy

actiumi győzelmének emlékét az utókor számára még fényesebbé tegye, Actium

mellett megalapította Nicopolis városát…” *(Suetonius)*

**e)**…………………………………………

„Innen visszatért Rómába, majd átkelt Macedóniába, és ott Pompeius fölött, akit

majd négy hónapon át hatalmas sáncrendszerekkel körülzárt, a pharsalusi csatában

végleges győzelmet aratott, aztán Alexandriáig üldözte a menekülőt. […] A

győzelem kivívása után Egyiptom királyságát Cleopatrának és öccsének adta át; nem

merte provinciává tenni, nehogy egyszer egy forróbb fejű helytartó kezén

forrongások tűzfészkévé válhasson.” *(Suetonius)*

**f)**…………………………………………

Megoldás

**1. Római történetírók (Elemenként 0,5, összesen 3 pont.)**

**a)** Sulla

**b)** Spartacus

**c)** Constantinus *vagy* (Nagy) Konstantin *vagy* Konsztantinosz

**d)** Caius (Gaius) Gracchus *vagy* Gracchus

**e)** Augustus *vagy* Octavianus

**f)** Caesar *vagy* Julius Caesar

*(Nem fogadható el a rossz helyesírással írt tulajdonnév.)*